Zagreb, 30. travnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Gorana Groboteka, pomoćnika pročelnika Kabineta predsjendika Republike Hrvatske, za davanjem mišljenja Povjerenstva,** na 84. sjednici, održanoj 30. travnja 2020.g,. daje sljedeće:

**MIŠLJENJE**

**I. Dužnosnik Goran Grobotek, pomoćnik pročelnika Kabineta predsjednika Republike Hrvatske, u izvješću o imovinskom stanju koje se podnosi Povjerenstvu povodom stupanja na navedenu dužnost navest će podatke o ostvarenim sredstvima doplatka za pomoć i njegu za osobu lišenu poslovne spososbnosti te uzdržavanja koje prima te će ih prikazati u dijelu izvješća pod rubrikom „Napomena“, na način da će navesti vrstu, ukupan godišnji iznos primljenih sredstava te što mu je u srodstvu osoba za koju prima ista sredstva.**

**II. U slučaju da prestane primati navedena sredstva ili se njihov iznos promijeni tako da se poveća ili umanji za više od 10% na godišnjoj razini, dužnosnik je dužan o tome podnijeti izvješće Povjerenstvu istekom godine u kojoj je do takvih promjena došlo.**

Obrazloženje

Zahtjev za davanjem mišljenja Povjerenstva podnio je dužnosnik Goran Grobotek, pomoćnik pročelnika Kabineta predsjednika Republike Hrvatske. U knjigama ulazne pošte zahtjev je zaprimljen 23. travnja 2020.g. pod poslovnim brojem 711-U-1655-M-38/20-01-3 te se povodom istog vodi predmet broj M-38/20.

Člankom 3. stavkom 1. podstavkom 32. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata dužnosnici u smislu navedenog Zakona, stoga je i dužnosnik Goran Grobotek povodom obnašanja dužnosti pomoćnika pročelnika Kabineta predsjednika Republike Hrvatske, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik navodi da je imenovan za skrbnika svoje punoljetne sestre lišene poslovne sposobnosti te da s navedene osnove na svoj tekući račun za nju prima dječji doplatak, odnosno da na žiro račun prima sredstva uzdržavanja. Dužnosnik traži uputu na koji način treba prikazati primitak navedenih sredstava u izvješću o imovinskom stanju.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće o imovinskom stanju Povjerenstvu s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici dužni podnijeti izvješće o imovinskom stanju ako je tijekom obnašanja javne dužnosti došlo do bitne promjene glede imovinskog stanja, istekom godine u kojoj je promjena nastupila.

Sukladno članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a prema stavku 7. istog članka ZSSI-a podaci o stečenoj imovini obuhvaćaju i podatke, pored ostalih navedenih, o dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku, te primicima koji se ne smatraju dohotkom i primicima na koje se ne plaća porez na dohodak.

Povjerenstvo utvrđuje da je odredbama Zakona o socijalnoj skrbi („Narodne novine“, 57/13., 152/14., 99/15., 52/16., 16/17., 30/17. i 98/19.) propisano pravo doplatka za pomoć i njegu osobama koje su lišene poslovne sposobnosti, a kojima upravljaju skrbnici navedenih osoba.

Člankom 57. stavkom 1. Zakona o socijalnoj skrbi propisano je da se pravo na doplatak za pomoć i njegu priznaje osobi koja ne može sama udovoljiti osnovnim životnim potrebama uslijed čega joj je prijeko potrebna pomoć i njega druge osobe u organiziranju prehrane, pripremi i uzimanju obroka, nabavi namirnica, čišćenju i pospremanju stana, oblačenju i svlačenju, održavanju osobne higijene, kao i obavljanju drugih osnovnih životnih potreba. Sukladno članku 60. stavku 2. navedenog Zakona pravo na doplatak za pomoć i njegu u smanjenom iznosu priznaje se i osobi potpuno lišenoj poslovne sposobnosti.

Sukladno članku 281. Obiteljskog zakona („Narodne novine“ broj 103/15. i 98/19.) uzdržavanje je dužnost i pravo roditelja i djece, bračnih i izvanbračnih drugova, srodnika u ravnoj lozi te pastorka, maćehe i očuha. Navedenim Zakonom propisano je tko je dužan uzdržavati punoljetno dijete te pretpostavke za njegovo uzdržavanje.

Obzirom da su pravo na doplatak za pomoć i njegu te zakonsko uzdržavanje namjenska sredstva koja se primaju isključivo radi uzdržavanja odnosno podmirivanja životnih potreba osobe lišene poslovne sposobnosti, te da se sredstva doplatka za pomoć i njegu i uzdržavanja ne koriste radi podmirenja dužnosnikovih osobnih potreba, iako se uplaćuju na njegov račun, Povjerenstvo ocjenjuje da se ne radi o novčanim sredstvima koja bi predstavljala drugi primitak dužnosnika ostvaren tijekom obnašanja dužnosti.

Stoga će dužnosnik u izvješću o imovinskom stanju u rubrici „Napomena“ navesti podatke o ostvarenim sredstvima doplatka za pomoć i njegu za osobu lišenu poslovne sposobnostii uzdržavanja koje prima za svoju sestru na način da će navesti vrstu te ukupan godišnji iznos primljenih sredstava i što mu je u srodstvu osoba za koju prima ista sredstva, bez navođenja osobnih podataka (ime i prezime, OIB) osobe za koju prima navedena sredstva, obzirom da se izvješća dužnosnika objavljuju na službenoj internetskoj stranici Povjerenstva. Dužnosnik može uz obrazac izvješća koji dostavlja Povjerenstvu dostaviti i rješenje ili drugi akt nadležnog tijela kojim je postavljen za skrbnika te akt na temelju kojeg ostvaruje pravo na doplatak za pomoć i njegu i uzdržavanje.

U slučaju da prestane primati navedena sredstva ili se njihov iznos promijeni tako da se poveća ili umanji za više od 10% na godišnjoj razini, dužnosnik je dužan o tome podnijeti izvješće Povjerenstvu istekom godine u kojoj je do takvih promjena došlo, u smislu odredbe članka 8. stavka 2. ZSSI-a.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Goran Grobotek, elektroničkom dostavom
2. Objava na internetskoj stranici Povjerenstva
3. Pismohrana